33. schôdza NR SR - 12.deň - A. dopoludnia
Dátum: 2025-04-11
Poslanec: Szalay, Tomáš (SaS)
Druh vystúpenia: Vystúpenie v rozprave

195. Tak, ďakujem veľmi pekne, pán predsedajúci. Elektronické recepty, úžasná inovácia. Ľudia nemusia chodiť k lekárovi pri predpise liekov, stačí si mailom, telefonicky požiadať a vybrať si v najbližšej lekárni. Znižujeme tým zbytočný počet návštev chronických pacientov, je to naozaj vychytávka super. V čom je problém, elektronické recepty nevymyslel štát. Teda vymyslel, ale nefungovali a nefungovali tak, že napriek tomu, že sme do toho dali viac než 50 mil. eur z eurofondov, ten systém nefungoval. Vyrobili ho zdravotné poisťovne. Vďaka covidu takým jedným pozitívom tejto krízy je, že elektronické recepty sa prakticky stali všeobecne uznávaným spôsobom predpisovania liekov na celom Slovensku. Aj tí lekári, ktorí sa zdráhali používať túto metódu, k nej nakoniec siahli, lebo to naozaj šetrí nervy, čas a navyše tým, že vzniká elektronický preskripčný záznam, tak je možné robiť dohľad nad predpísanými liekmi, vybratými liekmi, nad adherenciou k liečbe, ako aj nad bezpečnosťou liečby, pretože vidíme možné interakcie liekov, ktoré predpisujú rôzni lekári práve vďaka elektronickému zdravotníctvu a elektronickému receptu. Čo sa stalo? K novele zákona 153 minulý rok v decembri táto snemovňa, sorry, nielen koalícia, ale aj teda kolegovia z opozície podporili zákon v dobrej viere, že bude fungovať eLab, teda že budú vedieť lekári zdieľať svoje elektronické laboratórne výsledky a žiadanky. Niečo ako eRecept len v laboratórnych výsledkoch. No NCZI tvrdí už asi sedem rokov, že to majú hotové a že už to majú odpilotované, že už to spustia, no dneska máme neviem koľkého, desiateho, jedenásteho či koľkého apríla, a teda eLab nefunguje, to si povedzme, ani sa nejaví, že by mohol fungovať, lebo je to ďalší z projektov NCZI, ktorý nefunguje podobne ako ani ten pôvodný štátny elektronický recept. Nič-menej pod rúškom zavádzania elektronického zdravotníctva do laboratórnych výsledkov sa drobnou zmenou formulácie vypli elektronické recepty pre lieky, ktoré nie sú hradené z verejného zdravotného poistenia. Teda buď ich predpísal zmluvný lekár, ale lieky nie sú hradené, nejaké Detralexy a podobn, alebo ich predpísal nezmluvný lekár. Ide o obrovské množstvo receptov, ktoré na začiatku roka v januári spôsobili priam paralýzu zdravotníctva, pretože obrovské množstvo pacientov náhle muselo fyzicky navštíviť svojho lekára. Dostali šesť receptov, päť na lieky, ktoré sú hradené z verejného zdravotného poistenia, prišli elektronicky šiesty, juj, pre ten museli ísť osobne, lebo musel byť na papieri, lebo bol spackaný elektronický recept. A teraz poviem jedno veľmi dôležité tvrdenie, ja si myslím, že nešlo o náhodu. Som presvedčený, že táto na prvý pohľad len formálna zmena slov v zákone 153 bola vedomá a úmyselná. Ešte pred tým, ako bol tento zákon definitívne schválený, o tomto pozmeňujúcom návrhu v NCZI vedeli a vedeli, čo tento pozmeňovací návrh urobí. Vedeli, že to vypne elektronické recepty a oni budú môcť prísť s návrhom dajte nám pár miliónov, my to doprogramujeme a bude to chodiť cez štát, tie lieky, ktoré nie sú hradené z verejného zdravotného poistenia. Lebo v čom je problém? Keď nie sú lieky hradené z verejného zdravotného poistenia, prečo má ísť elektronický recept cestou zdravotnej poisťovne? Lebo zdravotná poisťovňa to prevádzkuje. GDPR. GDPR je úžasná výhovorka na všetko, keď sa niečo nedá, nechce, nebude, GDPR. Takže NCZI minie nejakých pár miliónov nejakým dodávateľom, nejakej štúdie uskutočniteľnosti a vytvorí paralelný eRecept pre tie lieky, ktoré nemôže spracovávať zdravotná poisťovňa kvôli eReceptu. Oni to vedeli ešte predtým, než ten zákon bol schválený, vedeli, aké to bude mať dôsledky, napriek tomu nechali ten zákon schváliť tak, ako bol schválený, potom sa všetci tvárili, že joj, to bola nejaká chyba, nepozornosť a prvých deväť dní roku 2025 bolo sprevádzaných absolútnym chaosom v lekárňach. A aj v ambulanciách. Ľudia nechápali, prečo si musia náhle vyberať tie recepty osobne. Potom sa stalo to, že ministerstvo zdravotníctva už zatiahlo za ručnú brzdu a namiesto toho, aby opravili zákon, tak vytvorili účelový výklad zákona. Účelový preto, lebo samotný výklad zákona, to usmernenie ministerstva zdravotníctva, ja vám to prečítam, je tu jedna veta v tom usmernení, vyšlo to vo vestníku ministerstva zdravotníctva, kde vysvetľujú, že vlastne v tom zákone je to síce napísané nejako, ale mysleli tým niečo iné. Píšu: „Na odstránenie uvedených nejasností pripraví ministerstvo zdravotníctva Slovenskej republiky návrh nevyhnutných legislatívnych úprav bez zbytočného odkladu." Toto vyšlo teda 9. januára 2025, tlačové správy hovorili, že do konca prvého štvrťroka predloží NCZI, Všeobecná zdravotná poisťovňa spolu s ministerstvom návrh legislatívneho riešenia. Opäť máme ikstého, 11. apríla, žiaden návrh riešenia na obzore nie je, je tu jedine tento náš opozičný návrh na to, ako tú celú situáciu vyriešiť. Návrh som konzultoval so zdravotnými poisťovňami, je v súlade s GDPR, rieši ten problém, do ktorého sa, sme sa dostali a odníma NCZI to pokušenie, vyrábať paralelné, paralelné eRecepty. Na to, aby to bolo GDPR kompletné, je dôležité, aby bol v zákone stanovený účel a rozsah spracovávania osobných údajov aj v prípade liekov, ktoré nie sú hradené z verejného zdravotného poistenia. Či už teda nie sú lieky hradené, alebo je ten samotný lekár nezmluvný, práve kvôli liekovým interakciám je potrebné na zabezpečenie bezpečnosti pacienta, aby takáto liečba bola zaznamenávaná v jednom systéme, a teda aby ju mohla zdravotná poisťovňa spracovávať aj v prípade, že teda za ten liek nie je poskytnutá úhrada. Ako je to koncepčne riešené, zákon 153 sa vracia do pôvodného znenia a v zákone 581 teda o zdravotných poisťovniach 581/2004 sa dopĺňa kompetencia zdravotnej poisťovne. Bol by som veľmi rád, keby táto, tento návrh zákona získal podporu aj koaličných poslancov, ktorí sami uznávajú, že je tam chyba v tom zákone. Lebo takto, bolo vydané usmernenie a všetci sa tvárime, že je to opravené, dokonca som videl také novinové titulky, že eRecept je už opäť plne funkčný. No nie je. Nezmluvní lekári doteraz nemôžu vystavovať elektronické recepty. Predstavte si lekára, ktorý má zmluvu s dvoma poisťovňa a s jednou nemá. K dvom typom pacientov pristupuje tak, že im vypisuje elektronické recepty a jedným vypisuje recepty papierové. O liekoch, ktoré sú predpísané na papierový recept a nie sú hradené z verejného zdravotného poistenia, napríklad o liekoch, ktoré predpisujú nezmluvní poskytovatelia, nemáme bledomodrý .... Totiž tá informácia tým, že to nejde cez eRecept, sa nikam nezapisuje. Nezapisuje sa do elektronického zdravotníctva, nezapisuje sa do eReceptov, nikto nevie, čo tým pacientom bolo predpísané, nezostáva stopa. Lekáreň by teoreticky mohla nahrávať a skenovať tieto recepty, ale načo a komu, lebo v tejto chvíli nepotrebuje to skenovať a posielať do poisťovne, aby žiadala úhradu, lebo si to platí pacient sám, zvyčajne teda lekárne toto chvíľku archivujú a potom zahodia do smeti. ===== 195-2 My nemáme informáciu o liekoch, ktoré sú spotrebovávané mimo systému verejného zdravotného poistenia tým, že sme ich vypli z elektronického receptu. A tí poskytovatelia by to radi elektronicky predpisovali, však je to pohodlné, všetci viete, že ísť pre elektronický recept, teda pre papierový recept, je vopruz, hej, že to je otrava. Čiže všetci vedia, že to treba opraviť, aj minister zdravotníctva hovoril, že áno, no nestihol to v tom zákone, ktorý, ktorý sme schvaľovali ostatne v skrátenom konaní o tých, o tých záchrankách, ale dni plynú. Ako sú tu, sú tu naozaj stovky, tisícky poskytovateľov, ktorí sú týmto postihnutí, ktorí sa starajú o desiatky až stovky tisícov pacientov. Ešte jednu novinku mám. Rozprával som sa so zdravotnými poisťovňami, ktoré veľmi poctivo analyzujú to citované usmernenie ministerstva zdravotníctva, že teda vlastne to, čo je napísané v zákone, čítajte inak a sľubujeme, že rýchlo pripravíme novelu, zdravotné poisťovne sú presvedčené, že to nie je v súlade s GDPR. Stačí, aby prišiel jeden koumák a začal napádať, akým právom je možné napríklad, ja neviem, čo to bude, antikoncepcia, antikoncepcia nie je hradená z verejného zdravotného poistenia, ale môže ísť už teraz cez e-recept vďaka tomuto metodickému usmerneniu ministerstva zdravotníctva. Keby niekto namietol, prečo bolo možné zdieľať so zdravotnou poisťovňou informáciu o predpise antikoncepcie. Keby to niekto napadal, normálne že GDPR, hej, koľko to je? Dvadsať miliónov alebo štyri percentá globálneho, globálneho zisku. Ako tie poisťovne sa boja, že oni budú argumentovať, aha, však ja mám usmernenie ministerstva , tak ako to GDPR nikoho nezaujíma, usmernenie ministerstva zdravotníctva nie je všeobecne záväzný právny predpis a nemá žiadnu, žiadnu hodnotu a váhu, hej? A sú pripravení ten e-recept znovu vypnúť. Lebo sa boja práve toho scenára, že niekto príde, a naozaj to môže byť ktokoľvek, máme tu päť miliónov poistencov, ktorí, ktorýkoľvek z nich to môže napadnúť a ktorúkoľvek poisťovňu, aj tú štátnu. A tam asi nebude 4 % zo svetového zisku nejako zaujímavá suma, ale tých 20 miliónov by mohlo byť. A poisťovne sú pripravené, že to zase vypnú, lebo sa boja týchto následkov, tak ako je tá legislatíva sformulovaná od 1. januára, je to zle. Treba to opraviť, lebo keď to znovu vypnú, tak tu bude zase armagedon a ten shit v tom, pardon, teraz sa pozerám na vás, na koaličných, si odnesiete v prvom rade vy, lebo vy máte ten rezort zdravotníctva na starosti. (Reakcia z pléna.) HLAS, dobre, ale tak ste koalícia. A budete to musieť nejakým spôsobom odkomunikovať, ako je možné, že zase nefungujú elektronické recepty a vymýšľať zase nejaké také škrabanie sa nejakými metodickými usmerneniami. Opravte to, je to neutrálne, to nie je politické, to nie je ľavé, pravé, konzervatívne, liberálne, progresívne, to je technické riešenie, kde GDPR hovorí, že spracovávať osobné údaje môžete v nejakom, na nejaký účel, v nejakom rozsahu na základe zákona, ten zákon to presne predpokladá, opraví to e-recept pre, naozaj zásadným spôsobom a môžeme sa venovať niečomu dôležitejšiemu, napríklad spojazdneniu toho eLabu, ktorý, vravím, apríl, 11. apríla ešte stále nefunguje. Ďakujem pekne.